ຂປລ.ສະຖາບັນສື່ມວນຊົນ ວັດທະນະທຳ ແລະ ທ່ອງທ່ຽວ, ກະຊວງຖະແຫລງຂ່າວວັດທະນະທຳ ແລະ ທ່ອງທ່ຽວ(ຖວທ) ໄດ້ໄຂຊຸດຝຶກອົບຮົມຄູຝຶກ ແລະ ຄູປະເມີນຜົນ ວິຊາຊີບທ່ອງທ່ຽວອາຊຽນ ລະດັບຊາດ ຂຶ້ນໃນວັນທີ 6 ສິງ ຫາ ນີ້, ທີ່ຫ້ອງປະຊຸມຂອງສູນລານິດ ນະຄອນຫລວງພະບາງ ໂດຍເປັນປະທານ ຂອງ ທ່ານ ອຸ່ນທວງ ຂາວພັນ ຮອງລັດຖະມົນຕີ ກະຊວງ ຖວທ, ມີຫົວ ໜ້າ ພະ ແນກການ ຂອງ ແຂວງ, ຕ່າງໜ້າຈາກສະຖາບັນການສຶກສາອ້ອມຂ້າງ ຕະຫຼອດຮອດວິທະຍາກອນ ແລະ ສຳມະນາກອນ ເຂົ້າຮ່ວມ.
ທ່ານ ອຸ່ນທວງ ຂາວພັນ ກ່າວວ່າ: ຊຸດຝຶກອົບຮົມຄັ້ງນີ້ ເພື່ອສ້າງຄູຝຶກ ໃຫ້ມີ ຄວາມສາມາດ ໃນການນຳໃຊ້ ຫລັກກສູດການຮຽນ-ການສອນ ວິຊາຊີບທ່ອງທ່ຽວ ອາ ຊຽນ, ພ້ອມ ທັງເປັນການສ້າງຖັນແຖວ ຄູຝຶກວິຊາຊີບທ່ອງທ່ຽວອາຊຽນ ໃຫ້ມີຈຳນວນ ຫລາຍຂຶ້ນ ຮອງຮັບຄວາມຕ້ອງການ ຂອງສັງຄົມ ໃນເງື່ອນ ໄຂປັດຈຸບັນ ຂອງການ ເຊື່ອມ ໂຍງຕໍ່ພາກພື້ນ ແລະ ສາກົນ ເພື່ອນຳເອົາຜົນປະໂຫຍດ ມາສູ່ປະເທດລາວ ໃຫ້ຫລາຍຂື້ນ. ຊຸດຝຶກອົບຮົມຄັ້ງນີ້ ສຳມະນາກອນໄດ້ແລກປ່ຽນ ຄວາມຮູ້ນຳກັນ, ເຂົ້າໃຈ ຄວາມເປັນມາຂອງການສ້າງ ຫລັກສູດ ມາດຕະຖານອາຊຽນ, ຮູ້ວິທີການນຳໃຊ້ປື້ມຄູ່ມືຄູ ຝຶກ, ປື້ມຄູມືຄູປະເມີນຜົນ ແລະ ປື້ມຄູ່ມື ຢ່າງຖືກຕ້ອງ ໃຫ້ສາມາດນຳໄປໝູນໃຊ້ເຂົ້າ ໃນການ ປະຕິບັດໜ້າທີວຽກງານຂອງຕົນ ໂດຍສະເພາະ ການສ້າງແຜນ ການ ຮຽນ-ການສອນ ຢູ່ສະຖາບັນການສຶກສາ ເຊີ່ງຫຼັກສູດວິຊາຊີບ ທ່ອງທ່ຽວອາຊຽນນີ້ ຈະບໍ່ກະທົບກັບຫລັກສູດທີ່ມີຢູ່ແລ້ວ ພຽງແຕ່ນຳເອົາເທັກນິກ, ບົດຮຽນໄປໝູນໃຊ້ໃຫ້ເກີດ ຜົນປະໂຫຍດ ສູງສຸດ, ແທດເໝາະ ທັງສາມາດເຊື່ອມໂຍງກັບພາກພື້ນ ແລະ ສາກົນໄດ້.
ຂ່າວ: ສຸວັນ ສີສົມພອນ
ເນື້ອໃນ: ຂປລ